भाजपा ने शराबबंदी की, तो वह जोगी की नकल होगी
पूर्व मुख्यमंत्री अजीत जोगी का कहना है कि भाजपा शराबबंदी नहीं करेगी। यदि वह ऐसा करेगी, तो लोग कहेंगे की भाजपा जोगी की नकल कर रही है। फिर कहा कि यदि भाजपा शराबबंदी करती है, तो वह गुटखाबंदी की नकल होगी। उन्होंने स्पष्ट किया कि प्रदेश में सरकार ने गुटखे पर प्रतिबंध लगा रखा है, इसके बावजूद उसकी बिक्री धड़ल्ले से हो रही है।
पूर्व मुख्यमंत्री से इस कयास पर सवाल किया गया कि उनकी पार्टी के द्वारा शराबबंदी के मुद्दे को गरमाने से आखिरकार भाजपा को ही लाभ होगा,क्योंकि सरकार चुनाव वर्ष में इसकी घोषणा कर सकती है। गुरुवार की शाम मरवाही सदन में पत्रकारों से बातचीत में उन्होंने कहा कि शराबबंदी की पहली मांग उनकी जनता कांग्रेस छत्तीसगढ़, जोगी ने उठाई। दामाखेड़ा में प्रकाशमुनि साहेब की मांग के अगले ही दिन सिमगा और बेमेतरा में उन्होंने इसकी घोषणा की। उन्होंने आरोप लगाया कि जनता के दबाव में अब अन्य पार्टियां शराबबंदी का राग अलापने लगी हैं। जोगी ने टिप्पणी की कि भाजपा और कांग्रेस इस मुद्दे पर नूरा कुश्ती लड़ रही है। सरकारीतौर पर शराब के विक्रय का प्रस्ताव जब सदन में लाया जाता है, तो कांग्रेस नदारद रहती है और प्रस्ताव पारित होने के बाद विरोध करने पहुंचती है। जबकि जनता कांग्रेस ने इस मामले में खुलकर विरोध किया है।
मेरे कार्यकाल में कम बिकती थी, चाल नहीं थी..
पूर्व मुख्यमंत्री ने कहा कि उनके कार्यकाल में शराब के विक्रय से 400 करोड़ की आय होती थी, परंतु अब वह दस गुना अधिक हो गई है। अवैध विक्रय को मिलाकर यह बीस गुना तक है। उन्होंने आरोप लगाया कि सरकार इस कारोबार को राजनैतिक षडयंत्र की तरह संचालित कर रही है, ताकि भोली भाली जनता छत्तीसगढ़ की प्राकृतिक संपदा की लूट का विरोध करने की स्थिति में न रहे। उन्होंने शराबबंदी की मांग बरबादी की ओर पहुंच रही पीढ़ी को बचाने की दृष्टि से की है और सरकार बनने पर वह इसे पूरा करेंगे।
जोगी के बोल बचन
शराबबंदी के मुद्दे पर हमारी पार्टी की महिला विंग 8 मार्च को विधानसभा घेरेगी। हमने पहले घोषणा की, लेकिन अब कांग्रेस ने भी उसी दिन मुख्यमंत्री निवास घेरने की घोषणा की है। यह हमारे आंदोलन को डायलूट करने का प्रयास है। इसमें भाजपा भी शामिल है।
अगला चुनाव शराब के बिना लड़ने संबंधी मुख्यमंत्री डा.रमन सिंह के बयान पर जोगी ने कहा कि ये तो स्वीकार कर रहे हैं कि भाजपा ने जितने भी चुनाव लड़े हैं शराब के जरिेए लड़े हैं।
फिर से कांग्रेस ज्वाइन करने के सवाल पर उन्होंने कहा कि मैं विक्षिप्त या अर्ध विक्षिप्त नहीं हूं कि आंचलिक पार्टी बनाऊं और फिर राष्ट्रीय पार्टी में चला जाऊं। मैंने कुछ सोच कर आंचलिक पार्टी बनाई है, इसमें भाजपा, बसपा, कांग्रेस और तमाम पार्टी के लोग हैं इनको मैं क्या जवाब दूंगा।
बार बार जोगी के जाति का मुद्दा उठाने के सवाल पर उन्होंने कहा जब तक मैं नौकरी में था तब तक किसी को मेरी जाति की चिंता नहीं थी। 1986 में जब राजनीति शुरू की तो सभी को मेरी जाति की चिंता हो गई।
अजीत जोगी
बातचीत
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva bho_Deva mag_Deva